ಭಾರತೀಯ ಮತದಾರರನ್ನ ಸೆಳೆಯಲು ಮೋದಿ ಜೊತೆಯ ವಿಡಿಯೋ ರಿಲೀಸ್ ಮಾಡಿದ ಟ್ರಂಪ್ ಟೀಂ ವಾಷಿಂಗ್ಟನ್: ಅಮೆರಿಕಾದ ರೆಪಬ್ಲಿಕನ್ ಹಾಗೂ ಡೆಮೋಕ್ರಾಟಿಕ್ ಎರಡೂ ಪಕ್ಷಗಳು ಅಧ್ಯಕ್ಷೀಯ ಚುನಾವಣೆಯಲ್ಲಿ ನಿರ್ಣಾಯಕವಾಗಿರೋ, 20 ಲಕ್ಷ ಭಾರತೀಯ ಮತದಾರರನ್ನ ಸೆಳೆಯಲು ಪ್ರಯತ್ನಿಸುತ್ತಿವೆ. ಇದೇ ನಿಟ್ಟಿನಲ್ಲಿ ಡೊನಾಲ್ಡ್ ಟ್ರಂಪ್ ಟೀಂ, ಮೊದಲ ಪ್ರಚಾರದ ವಿಡಿಯೋವನ್ನ ರಿಲೀಸ್ ಮಾಡಿದೆ. ಕಳೆದ ವರ್ಷ ಹ್ಯೂಸ್ಟನ್ನಲ್ಲಿ ನಡೆದ ಹೌಡಿ ಮೋದಿ ಕಾರ್ಯಕ್ರಮ ಹಾಗೂ ಭಾರತದಲ್ಲಿ ನಡೆದ ನಮಸ್ತೇ ಟ್ರಂಪ್ ಕಾರ್ಯಕ್ರಮದ ತುಣುಕುಗಳನ್ನ ವಿಡಿಯೋ ಒಳಗೊಂಡಿದೆ. ಕಳೆದ ಫೆಬ್ರವರಿಯಲ್ಲಿ ಟ್ರಂಪ್, ಪತ್ನಿ ಮೆಲಾನಿಯಾ, ಪುತ್ರಿ ಇವಾಂಕಾ ಹಾಗೂ ಅಳಿಯ ಜಾರೇದ್ ಕುಶ್ನರ್ ಜೊತೆ ಅಹಮದಾಬಾದ್ಗೆ ಭೇಟಿ ನೀಡಿದ್ದರು. ಈ ವೇಳೆ ಅಮೆರಿಕಾ ಲವ್ಸ್ ಇಂಡಿಯಾ ಅಂತ ಟ್ರಂಪ್ ಭಾಷಣ ಮಾಡಿದ್ದರು. ಈಗ ಇದೇ ಭಾಷಣದ ಝಲಕ್ವುಳ್ಳ ವಿಡಿಯೋವನ್ನ ಪ್ರಚಾರಕ್ಕೆ ಬಳಸಿಕೊಳ್ಳಲಾಗಿದೆ. ಟ್ರಂಪ್ ವಿಕ್ಟರಿ ಫೈನಾನ್ಸ್ ಕಮಿಟಿಯ ಕಿಂಬರ್ಲಿ ಗಿಲ್ಫಾಯ್ಲ್ ವಿಡಿಯೋವನ್ನ ಟ್ವಿಟರ್ನಲ್ಲಿ ಹಂಚಿಕೊಂಡಿದ್ದಾರೆ. ಭಾರತ ಅಮೆರಿಕಾದೊಂದಿಗೆ ಅತ್ಯುತ್ತಮ ಸಂಬಂಧ ಹೊಂದಿದೆ. ನಮ್ಮ ಪ್ರಚಾರಕ್ಕೆ ಭಾರತೀಯ ಅಮೆರಿಕನ್ನರ ಬೆಂಬಲವಿದೆ ಎಂದು ಅವರು ಬರೆದುಕೊಂಡಿದ್ದಾರೆ. ಫೋರ್ ಮೋರ್ ಇಯರ್ಸ್ ಅನ್ನೋ ಶೀರ್ಷಿಕೆಯುಳ್ಳ ವಿಡಿಯೋ, ಮೋದಿ ಹಾಗೂ ಟ್ರಂಪ್ ಹ್ಯೂಸ್ಟನ್ನ ಎನ್ಆರ್ಜಿ ಸ್ಟೇಡಿಯಂನಲ್ಲಿ ಕೈ ಕೈ ಹಿಡಿದು ನಡೆದುಕೊಂಡು ಬರೋ ದೃಶ್ಯದೊಂದಿಗೆ ಆರಂಭವಾಗುತ್ತದೆ. ಅಂದು ಉಭಯ ನಾಯಕರು 50 ಸಾವಿರಕ್ಕೂ ಅಧಿಕ ಇಂಡಿಯನ್ ಅಮೆರಿಕನ್ಸ್ ಮುಂದೆ ಜಂಟಿಯಾಗಿ ಭಾಷಣ ಮಾಡಿದ್ದರು. ಈ ವೇಳೆ ಮೋದಿ ಟ್ರಂಪ್ ಬಗ್ಗೆ ಹೊಗಳುತ್ತಾ.. ಇವರನ್ನ ಪರಿಚಯಿಸುವ ಅಗತ್ಯವೇ ಇಲ್ಲ. ಪ್ರತಿ ಸಂಭಾಷಣೆಯಲ್ಲೂ ಇವರ ಹೆಸರು ಬರುತ್ತದೆ ಅಂತ ಹೇಳಿದ್ದ ತುಣುಕನ್ನು ವಿಡಿಯೋದಲ್ಲಿ ಕಾಣಬಹುದು. ನಂತರ ಟ್ರಂಪ್ ಅಹಮದಾಬಾದ್ನಲ್ಲಿ, ಅಮೆರಿಕಾ ಲವ್ಸ್ ಇಂಡಿಯಾ ಅಮೆರಿಕಾ ರೆಸ್ಪೆಕ್ಟ್ಸ್ ಇಂಡಿಯಾ ಅಂತ ಭಾಷಣ ಮಾಡಿದ್ದ ದೃಶ್ಯಗಳಿವೆ. ಮೇಸನ್ ಅವರ ಸಮೀಕ್ಷೆಯ ಬೆನ್ನಲ್ಲೇ ಈ ಪ್ರಚಾರ ಜಾಹೀರಾತು ರಿಲೀಸ್ ಆಗಿದೆ. ಈ ಸರ್ವೇ ಪ್ರಕಾರ ಅಮೆರಿಕಾದಲ್ಲಿರೋ ಭಾರತೀಯರು ಸಾಂಪ್ರದಾಯಿಕವಾಗಿ ಡೆಮೋಕ್ರಾಟ್ಸ್ಗೆ ಮತ ಹಾಕುತ್ತಿದ್ದವರು, ಈಗ ಮೋದಿ ಹಾಗೂ ಟ್ರಂಪ್ರ ಉತ್ತಮ ಸ್ನೇಹದ ಹಿನ್ನೆಲೆ ರಿಪಬ್ಲಿಕನ್ ಪಕ್ಷದತ್ತ ಮುಖ ಮಾಡುತ್ತಿದ್ದಾರೆ ಎನ್ನಲಾಗಿದೆ. ಆದ್ರೆ ಡೆಮೋಕ್ರಾಟಿಕ್ ಪಕ್ಷದ ಅಧ್ಯಕ್ಷ ಸ್ಥಾನದ ಅಭ್ಯರ್ಥಿ ಜೋ ಬೈಡನ್, ತಮ್ಮೊಂದಿಗೆ ಉಪಾಧ್ಯಕ್ಷ ಸ್ಥಾನಕ್ಕೆ ಭಾರತ ಮೂಲದ ಕಮಲಾ ಹ್ಯಾರಿಸ್ರನ್ನ ಆಯ್ಕೆ ಮಾಡಿಕೊಳ್ಳೊದಕ್ಕೂ ಮುನ್ನ ಈ ಸರ್ವೇ ನಡೆದಿದೆ. ಕಮಲಾ ಹ್ಯಾರಿಸ್ರನ್ನ ಉಪಾಧ್ಯಕ್ಷ ಸ್ಥಾನಕ್ಕೆ ನಾಮನಿರ್ದೇಶನ ಮಾಡಿರೋದು ಕೂಡ ಭಾರತೀಯ ಮತದಾರರನ್ನ ಸೆಳೆಯಲು ಎಂದೇ ವಿಶ್ಲೇಷಿಸಲಾಗ್ತಿದೆ.